Βικτωρία της Βάδης

Η **Βικτωρία** (γερμ. *Viktoria von Baden*, 7 Αυγούστου 1862 - 4 Απριλίου 1930) του Οίκου του Τσέρινγκεν ήταν πριγκίπισσα της Βάδης και μετέπειτα βασίλισσα της Σουηδίας.

## Πρώιμα χρόνια
Η *Σοφία Μαρία Βικτωρία* γεννήθηκε στις 7 Αυγούστου 1862 στο Κάστρο της Καρλσρούης και ήταν το δεύτερο παιδί και η μοναχοκόρη του Φρειδερίκου Α΄ της Βάδης και της Λουίζας, κόρης του Γουλιέλμου της Πρωσίας, μετέπειτα Αυτοκράτορα της Γερμανίας. Ονομάσθηκε *Βικτωρία* από τη θεία της, Βικτωρία, Διάδοχο Πριγκίπισσα της Πρωσίας, και στην οικογένειά της ήταν γνωστή ως *Βίκυ*.

Παντρεύτηκε στις 20 Σεπτεμβρίου 1881 στην Καρλσρούη τον Γουσταύο, Διάδοχο της Σουηδίας και της Νορβηγίας, γιο του Όσκαρ Β΄. Παρόντες στο γάμο, που θεωρήθηκε ότι επικύρωνε τη Σουηδία στη γερμανική σφαίρα επιρροής, ήταν ο Γερμανός Αυτοκράτορας και η Αυτοκράτειρα. Το ζευγάρι έφθασε με επίσημη πομπή στη Στοκχόλμη την 1η Οκτωβρίου 1881, ενώ την 1η Φεβρουαρίου 1882, επισκέφθηκαν το Όσλο. Ο γάμος αυτός ήταν προϊόν οικογενειακής συμφωνίας και θεωρείται ότι δεν ήταν ευτυχής. Το 1888, η Βικτωρία κατέκρινε σε μεγάλο βαθμό το γάμο μεταξύ του κουνιάδου της, πρίγκιπα Όσκαρ, με την κυρία επί των τιμών της, Έμπα Μουνκ της Φουλκίλα.

Θεωρείται ότι ήταν ισχυρογνώμων και καλλιτεχνικά ταλαντούχα. Ασχολήθηκε με την ερασιτεχνική φωτογραφία, τη ζωγραφική και τη γλυπτική. Σε ταξίδια που πραγματοποίησε στην Αίγυπτο και την Ιταλία φωτογράφησε και ζωγράφισε εκτενώς, ενώ πειραματίστηκε με διάφορες τεχνικές φωτοανάπτυξης, παράγοντας υψηλής ποιότητας φωτογραφικό έργο. Υπήρξε, επίσης, μια εξαιρετική πιανίστα, καθώς είχε καλή μουσική εκπαίδευση από τα παιδικά της χρόνια. Αγαπημένοι της συνθέτες ήταν ο Φραντς Σούμπερτ και ο Λούντβιχ βαν Μπετόβεν.

Η Βικτωρία έγινε βασίλισσα της Σουηδίας με το θάνατο του πεθερού της στις 8 Δεκεμβρίου 1907. Ως βασίλισσα, ήταν παρούσα στη Σουηδία μόνο κατά τη διάρκεια των καλοκαιριών, αλλά ασκούσε σημαντική επιρροή στη σουηδική Αυλή. Φρόντισε το γάμο του γιου της, Γουλιέλμου, με τη Μεγάλη Δούκισσα Μαρία Πάβλοβνα της Ρωσίας, το 1908. Ασχολήθηκε, επίσης, με διάφορα είδη φιλανθρωπίας, τόσο στη Σουηδία, όσο και στη Γερμανία και την Ιταλία.

Η βασίλισσα Βικτωρία πέθανε στις 4 Απριλίου 1930 στο σπίτι της, στη Βίλλα Σβέτσια στη Ρώμη, σε ηλικία 67 ετών. Είναι θαμμένη στην Εκκλησία του Ρίνταρχολμ στη Στοκχόλμη.

## Οικογένεια
Παντρεύτηκε το 1881 τον Γουσταύο Ε΄ της Σουηδίας και απέκτησε τρία τέκνα:
* Γουσταύος ΣΤ΄ Αδόλφος (1882 - 1973), Βασιλιάς της Σουηδίας.
* Γουλιέλμος (1884 - 1965), Δούκας τον Σέντερμανλανντ.
* Ερρίκος (1889 - 1918), Δούκας του Βέστμανλανντ.

## Πρόγονοι


## Τίτλοι
***7 Αυγούστου 1862 - 20 Σεπτεμβρίου 1881**: *Η Μεγάλη Δουκική Υψηλότητα* Πριγκίπισσα Βικτωρία της Βάδης
***20 Σεπτεμβρίου 1881 - 7 Ιουνίου 1905**: *Η Βασιλική Υψηλότητα* Η Διάδοχος Πριγκίπισσα της Σουηδίας και της Νορβηγίας, Δούκισσα του Βέρμλαντ
***7 Ιουνίου 1905 - 8 Δεκεμβρίου 1907**: *Η Βασιλική Υψηλότητα* Η Διάδοχος Πριγκίπισσα της Σουηδίας, Δούκισσα του Βέρμλαντ
***8 Δεκεμβρίου 1907 - 4 Απριλίου 1930**: *Η Μεγαλειότητα της* Η Βασίλισσα της Σουηδίας

## Παραπομπές

|-

Κατηγορία:Οίκος των Μπερναντότ
Κατηγορία:Βασίλισσες της Σουηδίας
Κατηγορία:Γερμανοί ευγενείς
Κατηγορία:Οίκος του Τσέρινγκεν
Κατηγορία:Πριγκίπισσες της Γερμανίας
Κατηγορία:Πριγκίπισσες του Μπερναντότ
Κατηγορία:Διάδοχοι της Νορβηγίας
Κατηγορία:Διάδοχοι της Σουηδίας
Κατηγορία:Πριγκίπισσες της Νορβηγίας
Κατηγορία:Δούκισσες της Σουηδίας